CELEX: 62021TN0472
Language: el
Date: 2021-08-04 00:00:00
Title: Υπόθεση T-472/21: Προσφυγή της 4ης Αυγούστου 2021 — RTE κατά ACER

20.9.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 382/32
            
         
      Προσφυγή της 4ης Αυγούστου 2021 — RTE κατά ACER
      (Υπόθεση T-472/21)
      (2021/C 382/45)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: RTE Réseau de transport de l’électricité (Παρίσι, Γαλλία) (εκπρόσωποι: M. Levitt, δικηγόρος, B. Byrne, Solicitor, και D. Vasbeck, δικηγόρος)
      
         Καθού: Οργανισμός της Ευρωπαϊκής Ένωσης για τη Συνεργασία των Ρυθμιστικών Αρχών Ενέργειας
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει, στο μέτρο που τον αφορά, την απόφαση του συμβουλίου προσφυγών του καθού A-001-2021 (ενοποιημένο κείμενο), της 28ης Μαΐου 2021 (στο εξής: απόφαση) με την οποία επικυρώθηκε η απόφαση 30/2020 του καθού, της 30ής Νοεμβρίου 2020·
               
            
                  —
               
               
                  να δεχθεί τα αιτήματα που διατύπωσε ο προσφεύγων με την προσφυγή του ενώπιον του συμβουλίου προσφυγών του καθού, και
               
            
                  —
               
               
                  να καταδικάσει τον καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο προβάλλεται ότι η απόφαση ενέχει νομικό σφάλμα διότι το συμβούλιο προσφυγών του καθού, επικυρώνοντας την απόφαση 30/2020 του καθού, της 30ής Νοεμβρίου 2020, επεξέτεινε παρανόμως το πεδίο εφαρμογής του άρθρου 16, παράγραφος 13, του κανονισμού περί ηλεκτρικής ενέργειας (1) καθώς και του άρθρου 74 του κανονισμού περί κατανομής της δυναμικότητας και διαχείρισης της συμφόρησης (2), και παραβίασε την θεμελιώδη αρχή της δοτής αρμοδιότητας την οποία κατοχυρώνει το άρθρο 5, παράγραφος 2, ΣΕΕ.
               
            
                  2.
               
               
                  Με τον δεύτερο λόγο προβάλλεται ότι η απόφαση ενέχει νομικό σφάλμα, επειδή το συμβούλιο προσφυγών του καθού ερμήνευσε εσφαλμένα το κρίσιμο νομικό πλαίσιο και δεν έλαβε υπόψη τις αναγκαίες παραμέτρους για τη θέσπιση κοινής μεθοδολογίας επιμερισμού του κόστους αναδιανομής και αντίρροπης συναλλαγής για την κύρια περιφέρεια υπολογισμού δυναμικότητας.
               
            
                  3.
               
               
                  Με τον τρίτο λόγο προβάλλεται ότι η απόφαση παραβιάζει την αρχή της χρηστής διοίκησης και την υποχρέωση αιτιολόγησης και δεν πληροί τις απαιτήσεις ως προς τις νόμιμες υποχρεώσεις του συμβουλίου προσφυγών του καθού ως τμήματος προσφυγών.
               
            
                  4.
               
               
                  Με τον τέταρτο λόγο προβάλλεται ότι η απόφαση ενέχει νομικό σφάλμα επειδή το συμβούλιο προσφυγών του καθού ερμήνευσε και εφάρμοσε εσφαλμένα το άρθρο 3 του κανονισμού 1 (3) και συναφείς ρυθμίσεις και αρχές του δικαίου της Ένωσης σχετικά με τις γλώσσες στις οποίες ο καθού οφείλει να εκδίδει τις αποφάσεις του, και ιδίως το άρθρο 342 ΣΛΕΕ, το άρθρο 3, παράγραφος 3, ΣΕΕ, το άρθρο 22 του Χάρτη των Θεμελιωδών Δικαιωμάτων της Ευρωπαϊκής Ένωσης, το άρθρο 44, παράγραφος 1, του κανονισμού για τον ACER (4), την αρχή της ασφάλειας δικαίου και τα δικαιώματα άμυνας.
               
            
         (1)  Κανονισμός (ΕΕ) 2019/943 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με την εσωτερική αγορά ηλεκτρικής ενέργειας (ΕΕ 2019, L 158, σ. 54).
      
         (2)  Κανονισμός (ΕΕ) 2015/1222 της Επιτροπής, της 24ης Ιουλίου 2015, σχετικά με τον καθορισμό κατευθυντήριων γραμμών για την κατανομή της δυναμικότητας και τη διαχείριση της συμφόρησης (ΕΕ 2015, L 197, σ. 24).
      
         (3)  Κανονισμός αριθ. 1 του Συμβουλίου περί καθορισμού του γλωσσικού καθεστώτος της Ευρωπαϊκής Οικονομικής Κοινότητας (ΕΕ ειδ. έκδ. 01/001, σ. 14), όπως τροποποιήθηκε με τον κανονισμό 517/2013 του Συμβουλίου της 13ης Μαΐου 2013 (ΕΕ 2013, L 158, σ. 1).
      
         (4)  Κανονισμός (ΕΕ) 2019/942 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, για την ίδρυση Οργανισμού της Ευρωπαϊκής Ένωσης για τη Συνεργασία των Ρυθμιστικών Αρχών Ενέργειας (ΕΕ 2019, L 158, σ. 22).